DSI ร่วมกับสำนักวิชานิติศาสตร์ ม.แม่ฟ้าหลวง จัดกิจกรรม DSI Campus Tour Season 2
กรมสอบสวนคดีพิเศษ (DSI) ร่วมกับสำนักวิชานิติศาสตร์ มหาวิทยาลัยแม่ฟ้าหลวง สร้างความรู้ความเข้าใจภาพลักษณ์กรมสอบสวนคดีพิเศษ ในกิจกรรม DSI Campus Tour Season 2 พร้อมเสวนา “เรื่อง รู้เท่าทัน สารพันกลลวงแชร์ลูกโซ่”

วันนี้ (2 เม.ย. 61) ผู้ช่วยศาสตราจารย์ ด็อกเตอร์ รุ่ง ศรีสมวงษ์ คณบดีสำนักนิติศาสตร์ มหาวิทยาลัยแม่ฟ้าหลวง เป็นประธานพิธีเปิดการเสวนา เรื่อง "รู้เท่าทัน สารพันกลลวงแชร์ลูกโซ่” ตามโครงการเสริมสร้างภาพลักษณ์กรมสอบสวนคดีพิเศษ ในกิจกรรม DSI Campus Tour Season 2 ที่มหาวิทยาลัยแม่ฟ้าหลวง ตำบลท่าสุด อำเภอเมืองเชียงราย มีนักศึกษาจากสำนักวิชานิติศาสตร์ของมหาวิทยาลัยแม่ฟ้าหลวง สนใจเข้าร่วมกิจกรรมจำนวนมาก เพื่อเป็นการต่อยอดกิจกรรมดังกล่าวสู่ภูมิภาค และเป็นประโยชน์แก่ นิสิต นักศึกษา และประชาชนทั้งประเทศ 

นางนนท์นที โตเขียว เจ้าหน้าที่คดีพิเศษชำนาญการ กรมสอบสวนคดีพิเศษ กล่าวว่า มหาวิทยาลัยแม่ฟ้าหลวง จังหวัดเชียงราย เป็นมหาวิทยาลัยชั้นนำของประเทศ ที่มีการจัดการเรียนการสอนได้ครอบคลุมในทุกมิติ เป็นแหล่งรวมกลุ่มนักศึกษาคนรุ่นใหม่ที่มีความคิดกว้างไกลมีพลังสร้างสรรค์สังคม และมีบทบาทสำคัญในการพัฒนาประเทศชาติในอนาคต ซึ่งจะสามารถต่อยอดความรู้สู่สาธารณะได้เป็นอย่างดี  ทั้งนี้  นักศึกษาและประชาชนอีกจำนวนไม่น้อยที่อาจตกเป็นเหยื่อของกลุ่มมิจฉาชีพ ซึ่งแฝงตัวในรูปแบบต่างๆ เช่น การรับจ้างเปิดบัญชีธนาคารให้กับแก๊งคอลเซ็นเตอร์ที่หลอกลวงประชาชนให้โอนเงิน หรือถูกหลอกลวงให้ชักชวนผู้อื่นมาลงทุนในธุรกิจแชร์ลูกโซ่ ซึ่งก่อให้เกิดความเสียหายในระดับประเทศ 

ด้านผู้ช่วยศาสตราจารย์ ด็อกเตอร์ รุ่ง ศรีสมวงษ์ คณบดีสำนักนิติศาสตร์  มหาวิทยาลัยแม่ฟ้าหลวง กล่าวอีกว่า การจัดกิจกรรมในครั้งนี้ เป็นการเล่าถึงกลลวงของแชร์ลูกโซ่ที่กำลังเป็นปัญหาสำคัญที่ส่งผลกระทบจำนวนมากกับประชาชนในประเทศไทยในคณะนี้ โดยได้รับเกียรติจาก พันตำรวจโท สมพร ชื่นกมล วิทยากรผู้เชี่ยวชาญของกรมสอบสวนคดีพิเศษ และนายปิยะศิริ วัฒนวรางกูร อาจารย์ประจำสำนักวิชานิติศาสตร์ มหาวิทยาลัยแม่ฟ้าหลวง ที่มาให้ความรู้พร้อมทั้งบรรยายพิเศษ เรื่อง “ภารกิจของกรมสอบสวนคดีพิเศษ และเจ้าหน้าที่ของศูนย์ปฏิบัติการคดีพิเศษภาคเหนือ” รวมทั้งนิทรรศการ หัวข้อ “ภารกิจดีเอสไอครอบคลุมแค่ไหน แล้วคดีพิเศษภาคเหนือ” ที่จะทำให้ผู้เข้าร่วมกิจกรรมได้รู้เท่าทันกลลวงแชร์ลูกโซ่ในสถานการณ์ปัจจุบัน  เฝ้าระวังการตกเป็นเหยื่อและสามารถนำองค์ความรู้ที่ได้ไปเผยแพร่ต่อสาธารณชนต่อไป